Царква Сьвятога Мікалая (Новы Пагост)

Царква Сьвятога Мікалая — помнік гісторыі другой паловы XIX стагодзьдзя (мураўёўка) у Новым Пагосьце. Знаходзіцца ў цэнтры колішняга мястэчка. Дзее. Твор архітэктуры расейскай эклектыкі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Новым Пагосьце збудавалі ў 1878 годзе. Архітэктура Прыклад эклектычнай царкоўнай архітэктуры Расейскай імпэрыі. Мае 4-часткавую аб’ёмна-прасторавую кампазыцыю: 3-ярусная шатровая званіца, нізкая трапезная, кубападобны аб’ём малітоўнай залі, паўкруглая апсыда. Шатровы дах асноўнага аб’ёму завяршаецца купалам-цыбулінай на 8-гранным барабане, яшчэ адзін купал-цыбуліна ўзвышаецца над шатром званіцы. У дэкоры фасадаў выкарыстоўваюцца формы царкоўнай архітэктуры Маскоўскай дзяржавы: кілепадобныя і руставаныя ліштвы аркавых аконных і дзьвярнога праёмаў, аркатурныя фрызы, кутнія лапаткі — атынкаваныя яны кантрастава вылучаюцца на паліхромным фоне бутавай муроўкі. У скляпеністым памяшканьні малітоўнай залі захоўваецца драўляная скульптура «Ўкрыжаваньне» XVІІ—XVІІІ стагодзьдзяў, абразы XІX ст. «Маці Божая Адзігітрыя», «Забойства Яна», «Арханёл Гаўрыла», «Арханёл Міхал», іканастас. Галерэя Крыніцы Літаратура Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Сьвятога Мікалая ў Новым Пагосьце, Radzima.org